नई दिल्ली: मौसम विभाग ने आगामी 24 घंटों के दौरान राजस्थान के दक्षिणी और पूर्वी भागों के कई जिलों में भारी बारिश होने की संभावना जताई है. वहीं उत्तर और मध्य भारत में अगले चार - पांच दिनों में मानसून की बारिश रफ्तार पकड़ेगी. तटीय महाराष्ट्र और गोवा में भारी बरसात जारी रहेगी. मुंबई में इस बार सबसे ज्यादा बारिश रिकॉर्ड की गई है. इस वजह से स्कूल और कॉलेजों को बंद करना पड़ा. मौसम विभाग ने बताया कि 13 जुलाई के आसपास बंगाल की खाड़ी के उत्तर में कम दबाव का क्षेत्र बनने की संभावना है. इसने कहा कि मानसून की सक्रिय स्थिति अगले पांच - छह दिन के दौरान मध्य भारत और दक्षिण प्रायद्वीप में जारी रह सकती है. अगले 48 घंटे के दौरान उत्तर पश्चिम भारत के हिस्सों में बारिश की अधिक संभावना है. पूर्वी और पूर्वोत्तरी भारत में चार - पांच दिन के दौरान बारिश जारी रह सकती है. ​​